ชัดแล้ว! PTT รับกำไรขายหุ้น SPRC ล็อตสุดท้าย บันทึกเข้างบ Q4/60 เหนาะๆ 2.1 พันลบ.
ชัดแล้ว! PTT รับกำไรขายหุ้น SPRC ล็อตสุดท้าย 234.56 ล้านหุ้น บันทึกเข้างบ Q4/60 เหนาะๆ 2.1 พันลบ. เทียบเคียงจากราคาต้นทุน 6.92 บาท ฟันกำไรเฉลี่ยหุ้นละ 9 บาท
22 พ.ย. 2560

สืบเนื่องจากกรณีเมื่อวันที่ 16 พ.ย. 60 บริษัท ปตท.จำกัด (มหาชน) หรือ PTT มีการจำหน่ายหุ้นบริษัท สตาร์ปิโตรเลียม รีไฟน์นิ่ง จำกัด (มหาชน) หรือ SPRC ที่ถืออยู่ทั้งหมด 234,562,369 หุ้น คิดเป็น 5.41% จำนวนหุ้นทั้งหมดของ SPRC รวมมูลค่าทั้งสิ้น 3,706.08 ล้านบาท
โดยจากการสำรวจข้อมูลของ “ข่าวหุ้นธุรกิจออนไลน์” พบว่า PTT ได้เข้าถือหุ้น SPRC ตั้งแต่ก่อนจะเข้าซื้อขายในตลาดหลักทรัพย์แห่งประเทศไทย เป็นจำนวน 1,477.06 ล้านหุ้น หรือคิดเป็นสัดส่วน 36%
ทั้งนี้เมื่อ SPRC เข้าทำการซื้อขายในตลาดหลักทรัพย์ฯ ในปี 58 ปตท.ได้จำหน่ายหุ้น SPRC จำนวน 1,242.50 ล้านหุ้น หรือคิดเป็นสัดส่วน 30.59% ในราคาขาย 9 บาท (ราคา IPO) รวมเป็นเงิน 10,931.75 ล้านบาท และมีการบันทึกกำไรพิเศษจากการขายหุ้นดังกล่าวในช่วงไตรมาส 4/58 ประมาณ 2,495 ล้านบาท เทียบเคียงจากราคาต้นทุน 6.92 บาท (ราคาพาร์)
ดังนั้น จึงสามารถคำนวณกำไรที่ PTT จะได้รับจากการขายหุ้น SPRC ครั้งล่าสุดได้ประมาณ 2.12 พันล้านบาท โดยคิดจากราคาต้นทุน 6.92 บาท และราคาหุ้นที่ขายออกไปเฉลี่ย 16 บาท พบว่า PTT จะมีกำไรจากการขายหุ้น SPRC ประมาณหุ้นละ 9.08 บาท
ด้าน นายวิรัตน์ เอื้อนฤมิต ประธานเจ้าหน้าที่ปฏิบัติการกลุ่มธุรกิจปิโตรเลียมขั้นต้นและก๊าซธรรมชาติของ PTT เปิดเผยว่า การขายหุ้นที่ถืออยู่ทั้งหมด 5.41% ใน SPRC คาดว่าจะบันทึกกำไรจากการขายหุ้นดังกล่าวได้ในไตรมาส 4/60